Jos tekee valintaa työnteon ja tukien varassa elämisen välillä, kannattaa ajatella tulevaa eläkettään.

Työnteko ei aina kannata, jos samalla menettää esimerkiksi asumistuen ja lasten hoitomaksut rokottavat pahasti kukkaroa. Kuvituskuva. TIMO MARTTILA/AL

Tutkimusjohtaja Heikki Räisänen korostaa, että jokainen tekee omat ratkaisunsa, mutta eläkettä ei kerry hyvin ilman palkkatuloja. TAAVETTI ALIN/KL

Loppuelämän kannalta ei ole samantekevää, elääkö palkkatuloilla vai erilaisten tukien varassa, koska tuet eivät kartuta eläkettä samaan tahtiin kuin ansiotulo.

Viime viikkojen kuuma kysymys on ollut, millä tulotasolla kannattaa mennä töihin. Jos tarjolla ei ole noin 2 500 euron kuukausipalkkaa, voi olla edullisempaa jäädä kotiin, jotta ei menetä esimerkiksi asumistukea.

Työ- ja elinkeinoministeriö tutkimusjohtaja Heikki Räisänen toteaa, ettei ketään voi mennä neuvomaan, milloin pitää mennä töihin, koska ratkaisut ovat henkilökohtaisia, niihin vaikuttavat oma elämäntilanne sekä toiveet työstä.

- Ihmisillä on henkilökohtainen vaatimuspalkka, jolla ollaan valmiita menemään töihin. On myös vaatimuksia työpaikan sijainnista ja työn laadusta ja luonteesta, Räisänen luettelee.

Köyhä vanhuus?

Töihin menoon vaikuttaa luonnollisesti se, onko töitä tarjolla. Mutta vaikka olisikin, työn vastaanottamisen järkevyys ei ole itsestään selvää. Valtion taloudellisen tutkimuskeskuksen (VATT) elokuussa julkistamassa muistiossa laskettiin, ettei yksinhuoltajan kannata mennä töihin, ellei hän ansaitse yli 2 600:aa euroa kuukaudessa.

Räisänen huomauttaa, että työhön menon kannattavuus tarkoittaa eri asioita sen mukaan, miten pitkällä aikavälillä asioita tarkastelee.

- Lyhyellä aikavälillä voi tulla tappiota, mutta tappiot riippuvat siitä, millä aikavälillä asiaa ajatellaan. Pidemmän aikavälin vaikutuksista tärkein on eläketurva.

Etuuksien varassa elävällä on todennäköisesti edessään niukka eläke ja pahimmillaan köyhä vanhuus, koska tuista kertyy pienemmät eläkeprosentit kuin palkoista.

- Ja koska etuudet ovat pienemmät kuin palkat, jää eläkekarttuma pienemmäksi sitäkin kautta.

Aktiivisuutta

Jos haluaa olla työelämässä, mutta jää työttömäksi, kannattaa pyrkiä työllistymään mahdollisimman nopeasti.

- Aika yksinkertainen tosiasia on, että työllistyminen laskee jyrkästi muutamien kuukausien jälkeen, Räisänen toteaa karusti.

Hän huomauttaa, että etenkin pitkään samassa työssä olleille työnhaku ei ole yksinkertaista, koska viime vuosina " työnhaku on muuttunut aivan täysin " .

- On toimittava nopeasti, on tunnettava työmarkkinat ja oltava modernit työnhakutaidot. On osattava hakea töitä oikealla tavalla ja kuvailla oma osaamisensa. Se on monelle semmoinen paikka, että täytyy kysyä TE-toimistosta apua.

Jos työttömyys pitkittyy, työllistyminen voi riippua siitä, mitkä ovat omat taidot ja miten niitä on pitänyt yllä.

- Pitää osoittaa, miten on pyrkinyt aktiivisesti ylläpitämään taitojaan. Esimerkiksi vapaaehtoistyö ja harrastustoiminta voivat olla hyvin merkityksellisiä asioita joissakin tapauksissa.